IX. AD BALDERICUM.  De chronico Cameracensi.   (Anno 1094.)
RAYNALDUS, Remorum archiepiscopus, BALDERICO Morinensi cantori, salutem.
Meum, dilecte, de tua Historia Ecclesiae Cameracensis et Atrabatensis requiris judicium, de qua quae accepi a fratre Sigoberto tibi rescribo. Illi tanquam sedula apis per piorum devota circumvolitans loca, nullum praeteriisse visus est unde non aliquid decerpseris incredibili sedulitate. Sic itaque mirabilia Dei et sanctorum non erunt in terra oblivionis, et aedificasti in generatione, ideo usque nunc satis verecundiae et modestiae tuae datum est; reliquum piorum votis, et pie defuncti praesulis voluntati largire, et quod industria infatigabili, et animo vel ad minutissima quaeque attentissimo viventi consecrasti, mortuo non eripias. Excute de manibus, ut in ecclesiis et monasteriis versetur; mihi etiamnum praesagit animus, rem istam tibi gloriae, posteritati usui, et nunc utrique Ecclesiae voluptati, atque ornamento futuram. Datum Remis Idibus Januarii anno 1094.